sport

Etter en og en halv sesong i storbyen forlater sørlendingen Cosmos, skriver klubbens hjemmeside. Siden overgangen i januar 2014 har det blitt 38 kamper på nivå to i USA.

– Jeg vil takke Mads for hans bidrag til New York Cosmos, både på og av banen. Han er en flott person og vil alltid være en del av Cosmos-familien. Jeg ønsker han det beste i framtiden, sa trener Giovanni Savarese til nettstedet.

25-åringen har tidligere spilt for Start og Stabæk i Norge. Gamleklubben Start er på utkikk etter spiss. Kun Austin Ikenna og Lars-Jørgen Salvesen kan bekle posisjonen i den nåværende stallen. I tillegg har det ryktes at Viking ønsker angriperen.

Før Stokkelien flyttet til New York, gikk han på tannlegestudier i Oslo, mens han spilte for Stabæk. Å fortsette utdanningen har spilleren tidligere uttalt at han ønsker å gjøre om han kommer tilbake til Norge. (©NTB)